Rezultate alegeri locale și europarlamentare 2024. Rezultatele finale întârzie. Datele din peste 60 de secții nu au fost centralizate / BEC și AEP: Suspendarea procesului electoral, o procedură excepțională, neprevăzută de legislație
PSD a obținut 36,26% din voturile pentru consiliile locale, fiind urmat de PNL cu 29,41% și de AUR cu 9,35%, arată rezultatele parțiale anunțate de Biroul Electoral Central, marți seară, conform datelor centralizate până la ora 22.00. În ceea ce privește voturile pentru primari, PSD are 38,47%, PNL – 32,72%, iar AUR – 6,29%. Președintele Biroului Electoral Central, Vasile Bîcu, și președintele Autorității Electorale Permanente, Toni Greblă, au transmis, marți, o circulară birourilor electorale de circumscripție pentru ca acestea să-și desfășoare activitatea neîntrerupt până la încheierea procedurilor de centralizare a rezultatelor alegerilor din 9 iunie, precizând că suspendarea activității este excepțională și nu este prevăzută în legislație. Au fost centralizate, până marți la ora 22.00, datele din 19.807 secții de votare dintr-un total de 19.870.